Hei, denne artikkelen er over ett år gammel og kan inneholde utdatert informasjon

Nav har for første gang tatt i bruk bøter for å tvinge norske bedrifter til å følge opp sykmeldte. Standardboten for hver bedrift er et beløp på seks ganger ett rettsgebyr, drøyt 5000 kroner.

I tillegg har 3000 norske arbeidsgivere fått forhåndsvarsel om bøtelegging bare i løpet av september. Det betyr at de har tre uker på seg for å sende inn rapport etter de nye og skjerpede retningslinjer som ble satt i verk fra 1. juli i år.

Et rettsgebyr starter på 860 kroner og vokser daglig inntil mottakeren har gjort sin plikt.

- Mange bedrifter har avventet Navs reaksjoner etter innføringen av det nye regelverket for å se om Nav mente alvor med å vedta sanksjoner, sier rådgiver Anne Cathrine Strekerud-Gjøs i Infotjenester.

Hun sier til NTB at det nok kom som en overraskelse for mange at Nav så raskt aksjonerte for å få bedriftene til å følge det nye regelverket. Tidligere har etaten også hatt mulighet for å treffe sanksjoner, men har ikke gjort det.

Selskapet Infotjenester med over 100 ansatte driver rådgivning for næringslivet på flere områder, og er spesielt innrettet mot å kurse næringslivets ledere i hvilke forpliktelser de har overfor Nav og andre offentlige etater.

(NTB)



